**Kevytmielistä elämää ja luvatonta rakkautta** (engl. *The Unchastened Woman*) on vuonna 1925 ensi-iltansa saanut James Youngin ohjaama yhdysvaltalainen mykkä draamaelokuva, jonka pääosassa on Theda Bara. Elokuva oli Baran ensimmäinen elokuva kuuteen vuoteen ja viimeinen pitkä elokuva. Bara esiintyi vuonna 1926 kahdessa lyhytelokuvassa, jotka jäivät hänen viimeisiksi roolitöikseen. Chadwick Pictures Corporation toimi elokuvan tuotanto- ja levittäjäyhtiönä.

*Kevytmielistä elämää ja luvatonta rakkautta* perustuu vuosina 1915–1916 esitettyyn Louis K. Anspacherin samannimiseen Broadway-näytelmään *Kevytmielistä elämää ja luvatonta rakkautta*, jonka pääosassa oli Emily Stevens. Näytelmän pohjalta Douglas Z. Doty laati elokuvan käsikirjoituksen. Vuonna 1918 näytelmästä oli filmatisoitu samanniminen elokuva *Kevytmielistä elämää ja luvatonta rakkautta*, jonka pääosassa on Grace Valentine.

*Kevytmielistä elämää ja luvatonta rakkautta* sai Yhdysvaltain ensi-iltansa 16. marraskuuta vuonna 1925. Elokuva on säilynyt nykypäivään asti, ja se onkin harvoja Baran nykyaikaan säilyneitä elokuvia. *Kevytmielistä elämää ja luvatonta rakkautta* -elokuvaa säilytetään Yhdysvaltain kongressin kirjastossa, ja se on julkaistu VHS:lle ja DVD:lle. Elokuva on 59 minuuttia pitkä DVD-versiossa, joka julkaistiin vuonna 2007.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Caroline Knollys (Theda Bara) on aikomassa mennä kertomaan aviomiehelleen Hubertille (Wyndham Standing) olevansa raskaana, kunnes hän löytää hänet sihteerinsä Emily Maddenin (Eileen Percy) sylistä. Caroline päättää antaa miehelleen opetuksen ja jättää kertomatta, että hän on raskaana. Caroline jättää aviomiehensä Emilyn huomaan ja lähtee Eurooppaan. Caroline synnyttää lapsensa Euroopassa, jossa Carolinesta tulee paljon puhuttu seurapiirihenkilö. Hubertista tulee kateellinen ja mustasukkainen etenkin silloin, kun Caroline palaa kotiin nuoren arkkitehdin, Lawrence Sanburyn (John Miljan), seurassa. Caroline sponsoroi Sanburya. Hubertia kaduttaa Emilyyn sekaantuminen, mutta Caroline on liian itsepäinen antaakseen anteeksi. Kun Hubert menee yllätyksellisesti vierailemaan Carolinelle, hän luulee löytävänsä todisteita avioeropapereista. Avioeroepäilyjen sijaan Hubertille esitellään hänen poikansa, ja Knollysit palaavat yhteen.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Theda Bara  | … |  Caroline Knollys
  |
|  Wyndham Standing  | … |  Hubert Knollys
  |
|  Dale Fuller  | … |  Hildegarde Sanbury
  |
|  John Miljan  | … |  Lawrence Sanbury
  |
|  Harry Northrup  | … |  Michael Krellin
  |
|  Eileen Percy  | … |  Emily Madden
  |
|  Mayme Kelso  | … |  Susan Ambie
  |

Lähteet
-------

1. 1 2 3  Unchastened Woman (1925) *allmovie.com*. Allmovie.com. Viitattu 18.5.2014. (englanniksi)
2. 1 2 3  2007 Sunrise Silents DVD edition *silentera.com*. Silentera.com. Viitattu 18.5.2014. (englanniksi)
3. 1 2 3 4 5  The Unchastened Woman *silentera.com*. Silentera.com. Viitattu 18.5.2014. (englanniksi)
4. 1 2 3  THE UNCHASTENED WOMAN (1925) *tcm.com*. TCM.com. Viitattu 18.5.2014. (englanniksi)
5. ↑  The Unchastened Woman *ibdb.com*. IBDB.com. Viitattu 18.5.2014. (englanniksi)
6. 1 2  The Unchastened Woman / James Young [motion picture] *lcweb2.loc.gov*. LOC.gov. Viitattu 18.5.2014. (englanniksi)

Aiheesta muualla
----------------

* *Kevytmielistä elämää ja luvatonta rakkautta* Internet Movie Databasessa. (englanniksi)
* *Kevytmielistä elämää ja luvatonta rakkautta* AllMoviessa. (englanniksi)
* *Kevytmielistä elämää ja luvatonta rakkautta* Yhdysvaltain elokuvainstituutin sivuilla (englanniksi)
* *Kevytmielistä elämää ja luvatonta rakkautta* TCM Movie Databasessa (englanniksi)
* *Kevytmielistä elämää ja luvatonta rakkautta* Library of Congressissa (englanniksi)
* *Kevytmielistä elämää ja luvatonta rakkautta* Silent era -sivustolla (englanniksi)